b'\n_START_ARTICLE_\nJakob \xc5\xbdorga\n_START_SECTION_\n\xc5\xbdivljenje in delo\n_START_PARAGRAPH_\nJakob \xc5\xbdorga, brat Marcela \xc5\xbdorge, je ljudsko \xc5\xa1olo  obiskoval v Bre\xc5\xbeicah in drugod. Po kon\xc4\x8dani obrtni \xc5\xa1oli na Dunaju, okoli leta 1906 je opravil zaklju\xc4\x8dni izpit za klju\xc4\x8davni\xc4\x8darja, je bil vsaj od 1907 kurja\xc4\x8d in strojevodja pri \xc5\xbeeleznici v Ljubljani. Politi\xc4\x8dno delo je za\xc4\x8del pri sindikatu Splo\xc5\xa1no pravovarstveno in strokovno dru\xc5\xa1tvo \xc5\xbeelezni\xc4\x8darjev (ok. 1907) v Ljubljani in v Jugoslovanski socialdemokratski stranki (ok. 1908). Leta 1919 se je pridru\xc5\xbeil komunistom in julija istega leta z N. Furlanom izdal Bakljo (prvo slovensko komunisti\xc4\x8dno revijo, iz\xc5\xa1la le ena \xc5\xa1tevilka). Aprila 1920 je bil med ustanovitelji KP za Slovenijo (\xc4\x8dlan vodstva), junija se udele\xc5\xbeil 2. kongresa KPJ v Vukovarju in bil izvoljen v CK. Aprila 1920 je bil med voditelji \xc5\xbeelezni\xc4\x8darske stavke v Sloveniji in zato odpu\xc5\xa1\xc4\x8den iz slu\xc5\xbebe; po 3 letih dela v ljubljanskem arzenalu je tudi tu zaradi politi\xc4\x8dnega delovanja izgubil slu\xc5\xbebo. V letih 1920\xe2\x88\x921927 je bil \xc4\x8dlan centralnega sveta KPJ, od novembra 1927 organizacijski sekretar CK KPJ, od 1920-1929 je bil v vodstvu pokrajinske organizacije KP za Slovenijo. Poleti 1928 se je kot delegat udele\xc5\xbeil 6. kongresa Komunisti\xc4\x8dne internacionale v Moskvi. \xc5\xbdorga je bil med najbolj preganjanimi slovenskimi komunisti. Prestal je \xc5\xa1tevilne hi\xc5\xa1ne in osebne preiskave, pogosto zaprt: oktober\xe2\x80\x93november 1924 v Celju, februar\xe2\x80\x93marec 1925 v Novem mestu, april 1929 \xe2\x80\x93 junij 1934 petletna robija v Sremski Mitrovici (skupaj s Tonetom Tom\xc5\xa1i\xc4\x8dem; med prestajanjem te kazni so ga izklju\xc4\x8dili iz KP, ker je bil v sporu s Petkom Mileti\xc4\x87em, a CK te izklju\xc4\x8ditve ni priznal), od novembra 1935 \xc5\xa1estletna robija v Sremski Mitrovici in Ni\xc5\xa1u (1937 izklju\xc4\x8den iz KP \xc2\xbbkot izdajalec\xc2\xab, brez konkretne obrazlo\xc5\xbeitve). Iz kaznilnice v Ni\xc5\xa1u ga je nem\xc5\xa1ki okupator odpeljal v tabori\xc5\xa1\xc4\x8de na Banjici in ga tam usmrtil.'